**Likumprojekta "Grozījumi Latvijas Republikas Zemessardzes likumā"  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījums Latvijas Republikas Zemessardzes likumā" mērķis ir noteikt rīcību zemessargu iesaistīšanai 72 stundu kaujas gatavības pārbaudēs, kā arī rīcību izņēmuma stāvokļa izsludināšanas vai kara laika iestāšanās gadījumā.  Likumprojekts stāsies spēkā atbilstoši Oficiālo publikāciju un tiesiskās informācijas likuma 7. pantam |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts ir izstrādāts, izpildot Ministru kabineta 2020. gada 5. maija protokola Nr. 30 41. § 4. punktā doto uzdevumu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nacionālās drošības likuma 22. panta sestā daļa nosaka, ka kara laiks iestājas, ja ārējais ienaidnieks ir izdarījis militāru iebrukumu vai citādi vērsies pret valsts neatkarību, tās konstitucionālo iekārtu vai teritoriālo integritāti. Saskaņā ar likuma "Par ārkārtējo situāciju un izņēmuma stāvokli" 11. panta pirmās daļas 1.un 2. punktu izņēmuma stāvoklis ir īpašs tiesiskais režīms, kas izsludināts, ja:  - valsti apdraud ārējais ienaidnieks;  - valstī vai tās daļā ir izcēlušies vai draud izcelties iekšējie nemieri, kas apdraud demokrātisko valsts iekārtu.  Iepriekš minētajos gadījumos Mobilizācijas likuma 3. panta trešās daļas 1. un 2. punkts un 13. pants paredz Latvijas pilsoņu – rezerves karavīru un rezervistu – iesaukšanu aktīvajā dienestā (kļūst par aktīvā dienesta karavīriem mobilizācijas ceļā). Krimināllikuma 282.¹ pants paredz kriminālatbildību rezerves karavīriem un rezervistiem par izvairīšanos no mobilizācijas. Savukārt Krimināllikuma 333. pants paredz kriminālatbildību karavīriem par dezertēšanu. Atbilstoši pašreizējam regulējumam izņēmuma stāvokļa izsludināšanas vai kara laika gadījumā zemessargu statuss nemainās un kriminālatbildība par izvairīšanos no dienesta izpildes neiestājas.  Tā kā iepriekš norādītajos gadījumos jebkura Latvijas pilsoņa pienākums ir aizstāvēt valsts neatkarību, brīvību un demokrātisko valsts iekārtu (sk. Nacionālās drošības likuma 5. pantu), nav attaisnojama to dalīšana grupās, paredzot tiem atšķirīgu statusu, dienesta regulējumu un atbildību (kriminālatbildību).  Likuma "Grozījumi Nacionālās drošības likumā" (pieņemts 2018. gada 4. oktobrī) 2. pants paredz tiesības Ministru kabinetam lemt par zemessargu mobilizāciju paaugstināta militāra apdraudējuma gadījumā, ja valstī vēl nav izsludināts speciālais tiesiskais režīms (ārkārtas situācija vai izņēmuma stāvoklis). Arī šajā gadījumā atbilstoši pašreizējam regulējumam zemessargu statuss nemainās un kriminālatbildība par izvairīšanos no dienesta izpildes neiestājas.  Tādēļ Latvijas Republikas Zemessardzes likuma 4. pants tiek papildināts ar sesto daļu, kura paredz zemessargu ieskaitīšanu aktīvajā dienestā karavīra statusā mobilizācijas gadījumā (izņēmuma stāvokļa izsludināšanas vai kara gadījumā), kā arī gadījumā, ja Ministru kabinets pieņem lēmumu par zemessargu mobilizāciju pirms īpašā tiesiskā režīma iestāšanās valstī. Ņemot vērā to, ka dienests Zemessardzē būtiski atšķiras no atrašanās Nacionālo bruņoto spēku rezervē, zemessargi netiks iesaukti aktīvajā dienestā rezerves karavīru un rezervistu mobilizācijas kārtībā. Zemessargu ieskaitīšana aktīvajā dienestā notiks vienkāršotā kārtībā, kuru noteiks aizsardzības ministrs.  Tā kā izņēmuma stāvokļa tiesiskais režīms var tikt attiecināts tikai uz atsevišķu valsts teritorijas daļu, likuma 4. panta septītā daļa paredzēs iespēju lemt par daļēju zemessargu mobilizāciju (ieskaitīšanu aktīvajā dienestā), pārējos zemessargus pakļaujot paaugstinātas gatavības režīmam.  Lai nodrošinātu netraucētu un ātru zemessargu mobilizāciju pirms īpašā tiesiskā režīma izsludināšanas valstī likumprojekts papildina 6. panta 4.ˡ daļu ar 3. punktu, kas paredz pienākumu darba devējam atbrīvot mobilizējamo zemessargu no darba pienākumu pildīšanas, neizmaksājot viņam darba samaksu, jo zemessargs pēc tā mobilizācijas procesa pabeigšanas kļūst uz laiku karavīrs un saņem karavīram paredzēto algu.  Zemessargu mobilizācija atšķirsies no pārējo Latvijas pilsoņu mobilizācijas, jo zemessargus nevis iesauks aktīvajā dienestā, bet paātrināti ieskaitīs aktīvajā dienestā bez iesaukšanas. Lai Mobilizācijas likuma 14.¹ pantā paredzētos izņēmumus attiecinātu arī uz zemessargiem, Latvijas Republikas Zemessardzes likums tiek papildināts ar 4.ˡ pantu. Vienlaikus Ministru kabinetam tiek noteikts uzdevums lemt par izņēmumu attiecināšanu uz citām 4.ˡ panta pirmajā daļā neminētajām personām. Izņēmums no iesaukšanas aktīvajā dienestā varētu būt attiecināms, piemēram, uz amatpersonām vai darbiniekiem, kuri atrodas darba tiesiskajās attiecībās ar personām, kuras nodrošina kritiskās infrastruktūras vai kritisko finanšu nozares pakalpojumu darbības nepārtrauktību.  Mobilizācijas likuma 3. panta trešās daļas 4. punkts noteic, ka viens no mobilizācijas veidiem ir zemessargu un rezerves karavīru mobilizācija, kas tiek izsludināta, lai nodrošinātu Valsts aizsardzības plānā un Valsts aizsardzības operatīvajā plānā noteikto uzdevumu izpildi. Vienlaikus Nacionālās drošības likumā noteikta Ministru kabineta kompetence šādos gadījumos pieņemt lēmumu par zemessargu (un rezerves karavīru) mobilizāciju, proti, 23. panta astotā daļa: "(8) Lai paaugstināta militāra apdraudējuma gadījumā uzsāktu Valsts aizsardzības plāna un Valsts aizsardzības operatīvā plāna uzdevumu izpildi, Ministru kabinets ir tiesīgs pieņemt lēmumu par zemessargu un rezerves karavīru mobilizāciju ne ilgāk kā uz 72 stundām, nekavējoties par to informējot Saeimu." Kā norādīts Mobilizācijas likuma 3. panta trešās daļas grozījumu anotācijā zemessargu operatīva iesaiste apdraudējuma pārvarēšanas sākotnējā fāzē aizkavētu turpmāku apdraudējuma dinamikas attīstību, tādējādi sniedzot papildu instrumentus apdraudējuma pārvarēšanai tā agrīnajā fāzē. Lai nodrošinātu NBS vienību kaujas štatu operatīvu aizpildīšanu, nepieciešams efektīvs mehānisms un tas panākams ar zemessargu mobilizāciju apdraudējuma pārvarēšanai jau pirms izņēmuma stāvokļa izsludināšanas vai kara laika iestāšanās.  Zemessargu mobilizācija, ņemot vērā militārā apdraudējuma indikācijas un tā negaidīto raksturu var būt gan vispārēja (var tikt mobilizēti visi zemessargi), gan daļēja (mobilizēti konkrēta reģiona zemessargi). Daļējās mobilizācijas gadījumā daļu zemessargu mobilizē un tiem piemērojama plānotā Krimināllikumā noteiktā atbildība par izvairīšanos no mobilizācijas, savukārt otrai daļai, kuru nemobilizē, tiek organizēts paaugstinātas gatavības režīms. Attiecīgi Latvijas Republikas Zemessardzes likumā plānotais regulējums par paaugstinātas gatavības režīmu nav salīdzināms ar mobilizāciju, no kuras izvairoties ir paredzēta kriminālatbildība (sk. Plānotos grozījumus Krimināllikuma 282.¹ un 282.² pantā), bet ar situāciju, kurā, ņemot vērā militāro apdraudējumu un tā negaidīto raksturu, var būt nepieciešama zemessargu operatīvā iesaiste Nacionālo bruņoto spēku (turpmāk – NBS) kaujas struktūrās. Tādējādi paaugstinātas gatavības režīms nav uzskatāms par mobilizācijas īstenošanu, jo atbilstoši vienlaikus ar šo likumprojektu virzāmo likumprojektu "Grozījumi Mobilizācijas likumā", paaugstinātas gatavības režīms ir iekļauts sagatavošanās mobilizācijai veicamo darbību sarakstā. Paaugstinātas gatavības režīms nosakāms, lai nodrošinātu iepriekš norādīto "zemessargu operatīvu iesaisti Nacionālo bruņoto spēku (turpmāk – NBS) kaujas struktūrās apdraudējuma pārvarēšanai tā agrīnajā fāzē". Ja daļējas mobilizācijas gadījumā rodas nepieciešama pēc arī pārējo paaugstinātās gatavības režīmā esošo zemessargu iesaistes, tad šie zemessargi tiek mobilizēti un izvairīšanās gadījumā atbildēs saskaņā ar Krimināllikuma normām.  Tādējādi paaugstinātas gatavības režīma neievērošana pati par sevi nerada tādas sekas, par kurām būtu piemērojama kriminālatbildība (īpaši ņemot vērā to, ka paaugstinātas gatavības režīmā esošo zemessargu jebkurā brīdī var mobilizēt un par izvairīšanos no mobilizācijas zemessargam jau ir plānota kriminālatbildība).  Administratīvie pārkāpumi izpaužas kā noteiktas pārvaldības kārtības neievērošana, par ko paaugstinātas gatavības režīmā esošam zemessargam piemēros administratīvo atbildību, piemēram, ja zemessargs nebūs sasniedzams likumprojekta 3. panta ceturtajā daļā noteiktajā laikā vai tiks konstatēts, ka zemessargs, zinot to, ka viņam jāuzturas Latvijas Republikā, bez īpaša pamata izbrauc no tās. Paaugstinātas gatavības režīma neievērošana nav ļaunums pats par sevi, bet morāli neitrāla rīcība, kuras izdarītājs – zemessargs – ir nevērīga vai bezrūpīga persona. Paaugstinātas gatavības režīma neievērošana nav salīdzināma ar noziedzīgu nodarījumu pret pārvaldības kārtību, jo pati par sevi nerada tādas sekas par kurām būtu piemērojama kriminālatbildība, tomēr tā ir noteikta pārvaldības kārtības neievērošana, par kuru būtu piemērojama administratīvā atbildība. Savukārt gadījumā, kad paaugstinātā gatavībā esošs zemessargs tiek mobilizēts, bet atklājas, ka viņš, piemēram, neievērojot paaugstinātu gatavību ir devies ārpus Latvijas Republikas, tad šāda viņa rīcība tiks kvalificēta kā noziedzīgs nodarījums "izvairīšanās no mobilizācijas, ja to izdarījis zemessargs".  Par izvairīšanos no paaugstinātas gatavības režīma zemessargam būtu piemērojama administratīvā atbildība, nevis disciplināratbildība. Militārās disciplināratbildības likuma 4. panta pirmā daļa noteic, ka militārā disciplīna ir normatīvajos aktos, militārajos reglamentos un ar komandiera (priekšnieka) pavēlēm vai rīkojumiem noteiktās kārtības un norādījumu ievērošana militārā dienesta izpildē un dienesta Zemessardzē izpildē. Zemessargi, kuriem noteikts paaugstinātas gatavības režīms nepildīs dienesta pienākumus Zemessardzē, bet turpinās savas ikdienas gaitas un darba pienākumus ārpus dienesta Zemessardzē. Tādēļ uz šiem zemessargiem nevarēs piemērot militāro disciplīnu regulējošās normas. Ņemot vērā norādīto un, ievērojot Militārās disciplināratbildības likuma 3. panta ceturto daļu, zemessargs par paaugstinātas gatavības režīma neievērošanu ir saucams pie administratīvās atbildības uz vispārīgiem pamatiem.  Kā tika minēts iepriekš, pirms īpaša tiesiskā režīma iedarbināšanas valstī Ministru kabinets var lemt par pilnīgu vai daļēju zemessargu mobilizāciju. Tādējādi aktīvajā dienestā var tikt ieskaitīta tikai daļa no kopējā zemessargu skaita, pārējos zemessargus attiecīgi uzturot paaugstinātas gatavības režīmā.  Paaugstinātas gatavības režīms nav mobilizācijas īstenošana, tās ir mobilizācijas sagatavošanas posms, kurš tiks iekļauts Mobilizācijas likumā. Grozījumi Mobilizācijas likumā (VSS-988) tiek virzīti vienlaikus ar grozījumiem Latvijas Republikas Zemessardzes likumā.  Paaugstinātas gatavības režīms norāda uz zemessarga pienākumu būt gatavam noteiktā laikā pēc attiecīgās Zemessardzes vienības pieprasījuma ierasties dienesta vietā un uzsākt pildīt attiecīgā režīma Valsts aizsardzības plānā vai Valsts aizsardzības operatīvajā plānā paredzētos uzdevumus valsts aizsardzības nodrošināšanai. Kamēr zemessargs nav saņēmis Zemessardzes vienības pieprasījumu ierasties, viņš, atrodoties paaugstinātas gatavības režīmā, turpina strādāt un veikt citus ikdienas darbus, ievērojot režīma ierobežojumus (piemēram, pienākumu būt sasniedzamam un neatstāt Latvijas Republikas teritoriju).  Ievērojot iepriekš minēto, likumprojekts papildina Mobilizācijas likuma 4. panta trešo daļu ar 7. punktu  Likumprojekts papildina 6. pantu ar devīto daļu, kas satur paaugstinātas gatavības stāvoklim pakļautā zemessarga pienākumus:  1) būt sasniedzamam sešu stundu laikā kopš paaugstinātas gatavības režīma spēkā stāšanās, vienībai sazinoties ar zemessargu pa viņa norādīto tālruni vai oficiālo elektronisko adresi;  2) uzturēties vai, gadījumā, ja zemessargs atrodas ārpus Latvijas Republikas, nekavējoties informēt Zemessardzes vienību par atgriešanās iespēju un rīkoties atbilstoši turpmākiem Zemessardzes norādījumiem.  Zemessardze ietilpst Nacionālo bruņoto spēku sastāvā, kuru pamatmērķis ir aizsargāt Latvijas valsts suverenitāti, teritoriālo nedalāmību un tās iedzīvotājus no agresijas (sk. Nacionālo bruņoto spēku likuma 2. panta otro daļu un 3. panta pirmo daļu). Lai sasniegtu šo mērķi valsts militāra apdraudējuma gadījumā, Nacionālajiem bruņotajiem spēkiem ir jābūt pieejamām visām gan profesionālajā dienestā, gan dienestā Zemessardzē esošajām personām. Proti, Nacionālie bruņotie spēki valsts apdraudējuma gadījumā rēķinās ar visu pieejamo personālsastāvu, un - īpaši valsts apdraudējuma agrīnajā fāzē - rēķinās ne tikai ar Ministru kabineta mobilizētajiem zemessargiem, bet arī ar tiem zemessargiem, kuriem noteikts paaugstinātas gatavības režīms. Tādēļ administratīvās atbildības noteikšana par izvairīšanos no paaugstinātas gatavības režīma nosacījumu ievērošanas ir atbilstoša mērķim, kuru Nacionālajiem bruņotajiem spēkiem būs jāsasniedz paaugstināta militāra apdraudējuma gadījumā, paaugstinātas gatavības režīma nosacījumu pārkāpumi (piemēram, slēpšanās vai izvairīšanās no pavēļu izpildes), radīs kaitējumu sabiedrības drošībai.  Likumprojekts papildina likumu ar XII daļu, kas paredz administratīvās atbildības noteikšanu zemessargam par izvairīšanos no paaugstinātas gatavības režīma pienākumu nepildīšanas.  Atbildības noteikšanas galvenā loma izpaužas nevis kaut kādu prasību izvirzīšanā indivīdam, bet gan apstāklī, ka tā apvieno vienā kopējā veselumā indivīda gribas (izvēles) brīvību un nepieciešamību izvērtēt savu rīcību saistībā ar tās izraisītajām sekām, proti, saistībā arī ar sabiedrības izvirzītajām prasībām, noteiktajām normām, kurās norādīts par konkrēto seku vēlamību vai nevēlamību. Atkarībā no indivīda īpašībām un no dažādiem citiem iekšējiem faktoriem atbildība funkcionē kā bremze vai, tieši otrādi, kā stimuls atbilstošai uzvedībai.[[1]](#footnote-1)  Administratīvā atbildība par paaugstinātas gatavības režīma pienākumu nepildīšanu tiek noteikta, jo paaugstināta militāra apdraudējuma gadījumā ir svarīga personālsastāva pieejamība kaujas spēju nodrošināšanai, ja radīsies šāda nepieciešamība. Šādos gadījumos nevajadzētu paļauties tikai uz administratīvā akta labprātīgu izpildi, līdz ar to esošais regulējums (paredzot administratīvo atbildību) nodrošinās adekvātu mehānismu, lai nodrošinātu sabiedrības un valsts interešu aizsardzību kopumā  Zemessargiem noteiktā soda apmērs neatšķiras no pašreiz Militārā dienesta likuma 79. pantā rezerves karavīram noteiktā administratīvā soda par neierašanos uz militārajām mācībām.  Likumprojekts arī nosaka, ka administratīvā pārkāpuma procesu par iepriekš minētajā pārkāpumā veic Militārā policija.  Nosakot jaunu administratīvās atbildības pamatu, ir izvērtēti šādi kritēriji:  1) **Administratīvā akta prioritātes principa ievērošanas iespējas un aizliegums paredzēt administratīvos sodus par administratīvā akta labprātīgu neizpildīšanu.**  Paaugstināta militāra apdraudējuma gadījumā Nacionālo bruņoto spēku uzdevums ir nodrošināt valsts aizsardzību un neaizskaramību, tādēļ arī apdraudējuma pārvarēšanā tieši neiesaistītā personālsastāva pieejamība agrīnajās apdraudējuma fāzēs ir vitāli svarīgs aspekts kaujas spēju nodrošināšanai, ja radīsies šāda nepieciešamība. Paaugstinātas gatavības režīmā esošie zemessargi situācijas eskalācijas gadījumā nekavējoties tiks mobilizēti un pat tikai potenciāli iespējamā šo paaugstinātas gatavības režīmam pakļauto zemessargu neierašanās var apdraudēt Nacionālo bruņoto spēku operacionālo plānu izpildi, kas var radīt labvēlīgus priekšnoteikumus pretiniekam hibrīdkara agrīnajās fāzēs. Šādos gadījumos nevar paļauties tikai uz apstākli, ka zemessargs brīvprātīgi izpildīs likumā noteiktos pienākumus. Ņemot vērā, ka paaugstināta militārā apdraudējuma gadījumā, zemessargu ierašanās vienībā un sasniedzamība var būt saistīta ar Nacionālo bruņoto spēku uzdevumu nekavējoties novērst tiešus draudus valsts drošībai (ja apdraudējums eskalēsies līdz nepieciešamībai šos zemessargus mobilizēt), prioritāte ir administratīvā soda piemērošanai, nevis administratīvā akta izdošanai ar likumā norādītiem pienākumiem un disciplināratbildībai par to. Šāds mehānisms, kas noteic administratīvā soda piemērošanu, ir vērtējams kā preventīvā rakstura līdzeklis, kas nodrošinās zemessargu atbildīgāku attieksmi pret pienākumu būt sasniedzamiem, kas savukārt veicinās zemessargu maksimāli ātru ierašanos attiecīgajā vienībā to mobilizācijas gadījumā.  Līdzīgi iepriekš aprakstītajam, pašreiz Militārā dienesta likuma 79. pants paredz administratīvo atbildību par rezerves karavīru neierašanos uz militārajām mācībām. Turklāt kā tika minēts iepriekš, izskatāmajā gadījumā zemessargiem nevarēs piemērot militāro disciplīnu regulējošās normas.  Administratīvais sods, kā preventīvais līdzeklis, mazinās problēmsituāciju skaitu, atturot personas no likumprojekta 3. panta paredzēto pienākumu neizpildes.  **2) Sabiedriskās kārtības mērķa sasniegšanas efektivitāte.**  Sabiedriskās kārtības mērķa sasniegšana vērtējama kopsakarā ar to, ka zemessargu ierašanās vienībā un komandiera doto uzdevumu izpilde paaugstināta militāra apdraudējuma gadījumā ir nepieciešama, lai apdraudējuma paaugstināšanas un ar to saistītās šo zemessargu mobilizācijas gadījumā nodrošinātu valsts aizsardzību un neaizskaramību, kas ietver sevī sabiedriskās kārtības pastāvēšanu valstī.  **3) Problēmsituācijas attiecināmība uz publiski tiesiskajām attiecībām.**  Vērtējot problēmsituācijas attiecināmību uz publiski tiesiskajām attiecībām, šādas administratīvās atbildības noteikšana ir attaisnojama, jo tiek skartas sabiedriskās drošības intereses un zemessargu (sliktākajā gadījumā masveida) neierašanās (to mobilizācijas gadījumā) var rezultēties ar valsts militārā apdraudējuma situācijas eskalāciju.  **4) Problēmsituācijas bīstamība un kaitīgums.**  Kā tika minēts iepriekš, pārkāpuma bīstamība un kaitīgums vērtējams, kā nozīmīgs, bet ne tik liels kā tāda noziedzīga nodarījuma izdarīšana kā izvairīšanās no mobilizācijas, par ko tiek plānots paredzēt zemessargiem kriminālatbildību (sk. likumprojektu "Grozījums Krimināllikumā" (VSS-127). Problēmsituācija vērtējama kā administratīvais pārkāpums, jo atšķirībā no izvairīšanās no mobilizācijas tas faktiski vēl nerada tik lielas sekas valsts aizsardzības nodrošināšanai. Zemessargu (sliktākajā gadījumā masveida) izbraukšanas no Latvijas vai izvairīšanās no kontakta ar attiecīgu vienību (pazušana) gadījumā, radīs būtisku kaitējumu (apdraudēs Nacionālo bruņoto spēku likumā noteikto uzdevumu izpildi), ja situācija eskalēsies līdz nepieciešamībai viņus mobilizēt aktīvajā dienestā.  Tiek prognozēts, ka šādas situācijas būs iespējams konstatēt, pierādīt un izmeklēt. Lai gan Oficiālās elektroniskās adreses likums neparedz pienākumu zemessargiem izveidot elektronisko adresi portālā Latvija.lv, Zemessardzes komandieris ir devis uzdevumu zemessargiem šādu adresi izveidot, jo tas atvieglo saziņu ar zemessargu. Zemessardzes rīcībā ir informācija par saziņas iespējām ar katru zemessargu. Uz zemessargu elektroniskām adresēm tiks nosūtīti paziņojumi ne tikai par viņu pakļaušanu paaugstinātas gatavības režīmam, bet arī par pienākumu informēt par savu atrašanās vietu, par nepieciešamību zemessargam ierasties noteiktajā laikā un vietā materiāltehnisko līdzekļu saņemšanai, papildu apmācībai (ja nepieciešams) vai citu darbību veikšanai. Iepriekš minēto darbību neveikšana, kā arī neatbildēšana uz vienības telefonzvaniem kalpos par pierādījumu zemessarga sasniedzamības pienākuma neievērošanai.  Zemessarga izbraukšanu ārpus Latvijas robežas pēc viņa pakļaušanas paaugstinātas gatavības režīmam var konstatēt, piemēram, ar starptautisko pārvadātāju starpniecību.  Atbilstoši Mobilizācijas likuma 15. panta otrās daļas 1. punktam Ministru prezidentam ir tiesības pārbaudīt mobilizācijas gatavību visā valsts teritorijā vai tās daļā.  Lēmums par mobilizācijas gatavības pārbaudēm tiks izstrādāts un pieņemts Ministru kabineta 2009. gada 7. aprīļa noteikumos Nr. 300 "Ministru kabineta kārtības rullis" noteiktajā kārtībā. Tas tiks sagatavots, lai gada ietvaros iesaistītu tādu cilvēku skaitu, kas negatīvi neietekmēs tautsaimniecības darbību, sabalansējot budžetu un drošības aktualitātes – nosakot gan skaitu, gan laiku.  Grozījumi likuma 6. pantā paredz iespēju organizēt kaujas gatavības pārbaudes uz laiku līdz 72 stundām reizi divos gados. Tās tiks rīkotas ar Ministru kabineta lēmumu ne biežāk par vienu reizi divos. Vienlaikus ar šo likumprojektu virzāmais likumprojekts "Grozījumi Mobilizācijas likumā" (VSS-988), kas nosaka Ministru kabineta tiesības izdot rīkojumu par kaujas 72 stundu gatavības pārbaudi, nosakot tās rīkošanas periodu, kas nepārsniedz 30 dienas. Šādu pārbaužu laikā plānots apgūt apziņošanas kārtību, pulcēšanās kārtību, kārtību, kādā personāls nodrošināms ar ekipējumu, izvietošanās ārpus vienības dislokācijas vietas un izvēršanās atbilstoši uzdevumam. Pārbaudes laikā tiks pārbaudīta Zemessardzes vienību spēja veikt attiecīgu uzdevumu |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un NBS |
| 4. | Cita informācija | Likumprojekta izpildi Aizsardzības ministrija nodrošinās programmai 22.00.00 "Nacionālie bruņotie spēki" piešķirto budžeta līdzekļu ietvaros |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmē zemessargus |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar |
| 3. | Administratīvo izmaksu monetārs novērtējums | Likumprojekts šo jomu neskar |
| 4. | Atbilstības izmaksu monetārs novērtējums | Likumprojekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai ieviestu kaujas gatavības pārbaužu regulējumu, būs nepieciešams izdarīt grozījumus:  - Mobilizācijas likumā, paredzot šādu pārbaužu rīkošanu;  - Ministru kabineta 2005. gada 8. novembra noteikumos Nr. 831 "Noteikumi par mobilizācijas gatavības pārbaudēm un mobilizācijas mācībām", attiecinot tos uz zemessargiem un paredzot iespēju informēt zemessargu par dalību mobilizācijas gatavības pārbaudē 72 stundas pirms tās sākuma.  Lai ieviestu zemessargu mobilizācijas regulējumu, vienlaikus tiek virzīti grozījumi:  - Krimināllikumā, kas noteiks atbildību par izvairīšanos no mobilizācijas (uzsaukts 20.02.2020. Valsts sekretāru sanāksmē (VSS-127);  - Mobilizācijas likumā, kas papildinās mobilizācijas sagatavošanas pasākumus sarakstu ar zemessargu pakļaušanu paaugstinātas gatavības režīmam;  - Nacionālās drošības likumā, kas piešķirs tiesības Ministru kabinetam lemt par zemessargu pakļaušanu paaugstinātas gatavības režīmam |
| 2. | Atbildīgā institūcija | Par normatīvā akta izstrādi atbildīga ir Aizsardzības ministrija un Nacionālo bruņoto spēku Apvienotais štābs |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā anotācija publiskoti Aizsardzības ministrijas tīmekļvietnē ([www.am.gov.lv](http://www.am.gov.lv)) 21.10.2020. un Ministru kabineta tīmekļvietnē ([www.mk.gov.lv](http://www.mk.gov.lv)) 21.10.2020. Tādējādi sabiedrības pārstāvjiem ir dota iespēja līdzdarboties likumprojekta izstrādē |
| 2. | Sabiedrības līdzdalība projekta izstrādē | Sabiedrība nav izmantojusi iespēju iesaistīties projekta izstrādē |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, NBS |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Gadījumā, ja Ministru kabinets, izsludinot daļēju mobilizāciju, atsevišķu zemessargu daļu pakļaus paaugstinātas gatavības režīmam un šie zemessargi nepildīs likumprojektā noteiktos pienākumus, Militārā policija izmeklēs to administratīvos pārkāpumus. Pašreiz nav iespējams prognozēt iespējamo administratīvo lietu skaitu |
| 3. | Cita informācija | Nav |

1. Administratīvā atbildība kā viens no juridiskās atbildības veidiem. Dr.iur. A. Matvejevs. Administratīvā un kriminālā justīcija Nr. 3/4/2019. 131. lpp. [↑](#footnote-ref-1)